दिल्ली च अपनी रिहाश दे दुरान इनें अपनी मां-बोली डोगरी आस्तै बड़े सराह्‌‌ने जोग कित्ते हे। डोगरी दे ते डुग्गर दी संस्कृति कन्नै सरबन्द रखने आले नेकें विशें उप्पर शोध लेख लिखने दे कन्नै (जेह्‌ड़े नेकें पत्रकैं-जियां शीराज़ा, डोगरी ते हिन्दी, नमीं चेतना डोगरी, योजना हिन्दी ते फुलवाड़ी डोगरी च छपदे हे) इनें स्व. बंसीलाल गुप्ता, जितेन्द्र शर्मा ते हंसराज पंदोत्रा कन्नै मिलियै ते सन् 1952 च ‘डोगरा मंडल’ नां दी सस्था दी दिल्ली च स्थापना कित्ती ही। इस संस्था दा उद्धेश दिल्ली च रौह्‌ने आले डोगरें गी बगर कुसै जात-पात ते धर्म दे भेद-भाव दे इक सांझे मच उप्पर आनियै उंदी हर त’रां दियैं तकलीफें ते दुख-दर्द गी समझियै उदा निस्तारा करने दे बारे च सोचना ते उसदे पुआऽ ढूंडने। इस दे लावा दूआ उद्देश हा उंदे च इस संस्या दे राहें समाजक, सांस्कृतक ते साहित्यक बहेदारी दा जजवा पैदा करना। सन् 1953-54 च इंदियें कोशशें कन्नै गै दिल्ली थमां ‘नमीं चेतना’ नां आली डोगरी पत्रका दा भाएं ए पत्रका आर्थक संकट दी ब’जा कन्ने बंद करनी पई ही, पर इस दे जिन्ने बी अंक निकले सारे सराह्‌ने जोग हे।